Kitba ta' Claire Azzopardi "In-nies ma jifhmunix. Sitwazzjoni li għalihom hija faċli, għalija hija inkwiet u anzjetà. Nagħmel iljieli twal imqajma u ħajti hija kkontrollata minn din il-kundizzjoni." Dan huwa kliem Rebecca* tfajla żagħżugħa li, minkejja d-daħka li jkollha ta' kuljum fuq wiċċha, ġo fiha tħoss dwejjaq u bħal donnu eċitament; xi ħaġa li fil-maġġoranza tal-jiem ma tkunx tista' tifhem minn fejn ġejja. Minkejja li tkun tixtieq tifhem għaliex, ma tkunx tista' ssib raġuni u tinkwieta meta tirrealizza li: jekk ma tistax tifhem hi, kif se jifhem ħaddieħor? Ta' kuljum dawk il-persuni li huma qrib tagħha jinnutaw li taħt dik it-tbissima hemm tfajla li qed tipprova tiġġieled battalja interna, battalja li l-għadu ewlieni tagħha huwa l-moħħ. Dawk li ma jsofrux mill-anzjetà jsibuha diffiċli jifhmu din il-kundizzjoni x'inhi u għaliex persuna tbati minnha. "Għaliex tagħmel hekk tfajla bħalek? Għandek kollox binti! Xi trid iżjed?" Dawn huma ftit mill-kummenti li tisma' ta' kuljum din Rebecca u li, minkejja li taqbel magħhom, tibqa' bla kliem quddiem sitwazzjoni kkontrollata mill-emozzjonijiet, li kultant l-ebda kelma ta' wens ma tbiddilhom. "Immaġinak tqum filgħodu mbikkem bla raġuni, tħossok imdejjaq u inkwetat fuq xi ħaġa li mhux neċessarjament taf x'inhi. Kelma li persuna tkun qaltlek bla ħsieb jew intenzjoni f'moħħok tibqa' tberren lejl u nhar; sitwazzjoni fejn, minkejja li tkun qed tieħu gost f'xi post ta' divertiment, xorta waħda fil-fond tibda tħoss li hemm xi ħaġa ħażina – vojt jew dwejjaq," iżżid Rebecca. Din it-tfajla spjegatilna li min żmien għal żmien kulħadd xi darba jew oħra jħoss l-effetti tal-anzjetà. "Qatt kellek titkellem fil-pubbliku jew xi eżami? Persuna bħali li tbati mill-anzjetà tħoss dawk il-friefet u jaħkmuha dawk in-nervi kull ġurnata." Minkejja li kull persuna tgħaddi minn xi fażi ta' dan it-tip, huwa meta l-anzjetà tant tibda tikkontrollalek ħajtek li forsi tħoss id-dinja se tispiċċa u jiġuk mumenti fejn ma tkunx tiflaħ izjed. Riċerka turi li l-anzjetà tista' tieħu forom differenti, fosthom attakki ta' paniku, fobja għal xi ħaġa jew xi ħadd partikolari jew anzjetà soċjali. Din il-kundizzjoni jbatu biha numru kbir ta' persuni, tgħid statistika tal-Organizzazzjoni Dinjiji tas-Saħħa (WHO). Fil-fatt, hija persuna minn kull ħmistax fl-Ewropa li ssofri minn din il-kundizzjoni. Din l-istatistika turi wkoll li huwa aktar is-sess femminil li jbati minn xi tip ta' anzjetà. Din it-tfajla stqarret magħna kemm hu importanti li, meta persuna tħoss dawn is-sintomi, ma tingħalaqx waħedha iżda titkellem ma dawk il-persuni li tħossha komda magħhom, u spjegatilna li ħadd m'għandu jiddejjaq ifittex l-għajnuna tal-psikologu jew tal-psikjatra. "Taħsibx li dawk li verament iridulek il-ġid se jiġġudikawk għax tfittex għajnuna medika. Għall-grazzja t'Alla hawn l-għajnuna u wieħed m'għandux jiddejjaq ifittixha," qalet Rebecca, li sostniet li riedet titkellem magħna biex twassal dan l-appell. "L-appell ta' din iż-żagħżugħa li llum qed jirnexxilha tegħleb din il-battalja kontra l-emozzjonijiet tagħha, huwa li dawn il-fażijiet fil-ħajja ta' kull wieħed minnha mhumiex biss piż u salib tqil xi ġġorr iżda jgħallmuna u jagħmluna dik il-persuna li aħna llum," temmet Rebecca. *Rebecca huwa isem fittizju. Xhieda oħra ta' kemm mhux kulħadd għadu komdu jitkellem fil-miftuħ u għalhekk ix-xewqa tagħha li tqajjem kuxjenza. Kif tintebaħ bl-anzjetà? Wieħed għandu jżomm f'moħħu li kulħadd jista' jgħaddi minn mumenti ta' tensjoni jew anzjetà. Ngħidu aħna bħal meta jkun hemm bżonn xi diskors pubbliku jew f'mumenti diffiċli, ngħidu aħna finanzjarji. Imma għal ċertu nies, bħal Rebecca, dawn tant isiru spissi li jkun hemm sinjali ċari li hemm bżonn l-għajnuna. Kif tista' tgħid li wasalt f'dan il-punt? Mhux faċli, iżda hemm diversi modi kif wieħed jintebaħ li qed isofri minn anzjetà. Dawn huma wħud minnhom: • Tinkwieta wisq • Ma tkunx tista' torqod • Biża' li ma tispjegax • Tensjoni fil-muskoli • Paniku • Taħseb fl-imgħoddi • Dubji dwarek innifsek